सोनं दीड लाख पार; दरात मोठी उसळी

Mahaenews A link to your homepage with your site title as anchor text
Gold-Silver Rate: देशात पुन्हा एकदा सोन्या-चांदीच्या किमतींमध्ये मोठी वाढ नोंदवली जात आहे. जागतिक बाजारातील अस्थिरता, डॉलरची घसरण आणि स्थानिक मागणी वाढल्यामुळे सोन्याने ऐतिहासिक पातळी गाठली आहे. 24 कॅरेट सोन्याचा दर आता 10 ग्रॅमसाठी सुमारे 1,51,000 रुपयांच्या आसपास पोहोचला आहे.

आज 24 कॅरेट सोन्याची किंमत प्रति ग्रॅम 15,131 रुपये झाली असून कालच्या तुलनेत 213 रुपयांची वाढ झाली आहे. 22 कॅरेट सोन्याचा दर 13,870 रुपये प्रति ग्रॅम असून त्यात 195 रुपयांची वाढ झाली आहे. तर 18 कॅरेट सोनं 11,348 रुपये प्रति ग्रॅम दराने विकले जात असून त्यात 159 रुपयांची वाढ झाली आहे.

दिल्ली आणि मुंबईसारख्या प्रमुख बाजारपेठांमध्येही दरात मोठी उसळी दिसून येत आहे. त्यामुळे सामान्य ग्राहकांसह गुंतवणूकदारांवर आर्थिक ताण वाढण्याची शक्यता आहे.

सोन्याच्या दरवाढीमागील प्रमुख कारणे

सोन्याच्या किमती वाढण्यामागे आंतरराष्ट्रीय बाजारातील घडामोडी महत्त्वाची भूमिका बजावत आहेत. अमेरिकन डॉलर कमकुवत झाल्याने परदेशी गुंतवणूकदारांसाठी सोनं स्वस्त होतं आणि मागणी वाढते.

तसेच, अमेरिका-इराण तणाव आणि जागतिक अस्थिरतेमुळे गुंतवणूकदार सुरक्षित पर्याय म्हणून सोन्याकडे वळत आहेत. शेअर बाजारातील जोखीम टाळण्यासाठी सोनं हा विश्वासार्ह पर्याय मानला जातो.

महागाई वाढण्याची भीतीही दरवाढीमागे मोठं कारण आहे. ऐतिहासिकदृष्ट्या सोनं महागाईपासून संरक्षण देणारं साधन मानलं जातं.

याशिवाय, सध्या देशात लग्नसराईचा हंगाम सुरू असल्याने सोन्याची स्थानिक मागणी वाढली असून त्याचा थेट परिणाम किमतींवर झाला आहे.

हेही वाचा : महाराष्ट्रातील ‘या’ भागात झाला गारांचा पाऊस, राज्यात हवामानाचा ‘विचित्र’ खेळ

चांदीच्या दरातही मोठी वाढ

सोन्याबरोबरच चांदीच्या किमतीतही मोठी वाढ झाली आहे. चांदीचा दर प्रति ग्रॅम 265 रुपये असून प्रति किलो 2,65,000 रुपयांवर पोहोचला आहे. कालच्या तुलनेत चांदीत तब्बल 10,000 रुपयांची वाढ झाली आहे.

चांदीच्या किमती आंतरराष्ट्रीय बाजार, डॉलरचा दर आणि रुपयाची स्थिती यावर अवलंबून असतात.

पुढे काय?

आगामी काळात जागतिक आर्थिक परिस्थिती, डॉलरची हालचाल आणि स्थानिक मागणी यावर सोन्या-चांदीचे दर अवलंबून राहणार आहेत. त्यामुळे गुंतवणूकदारांनी बाजाराचा अभ्यास करूनच निर्णय घेणे गरजेचे आहे.

महाईन्यूज-X वर फॉलो करा : महाईन्यूजला instagram वर फॉलो करा